ચૅમ્પિયન રુs ચૅમ્પિયન વચ્ચેની ક્વૉર્ટર ફાઇનલની આ મૅચમાં પ્રથમ બૅટિંગ કરીને જંગી જુમલો ખડકવા માટે જાણીતી ચરોતર રૂખીએ આ વખતે ટૉસ જીતીને ફીલ્ડિંગ કરવાનું નક્કી કર્યું હતું. પ્રથમ બૅટિંગમાં આવેલી ૨૦૧૦ની ચૅમ્પિયન ટીમ કપોળને ધીમી શરૂઆત કર્યા બાદ બીજી ઓવરમાં જ પાંચ રનના સ્કોરે પ્રી-ક્વૉર્ટરમાં મૅન ઑફ ધ મૅચ રહેલા પાર્થ માથુરિયાની આત્મઘાતી વિકેટથી આઘાત લાગ્યો હતો. ચરોતર રૂખીના ધરખમ બોલરો સામે કપોળના બૅટ્સમેનોનાં બૅટ ચાલતાં નહોતાં. પાંચમી ઓવરમાં ૩૧નો સ્કોર માંડ થયો હતો ત્યારે કૅપ્ટન પરાશર ચિતલિયા રનઆઉટ થતાં સ્કોર ૨૧ પર જતો રહ્યો હતો. ત્યાર બાદ છઠ્ઠી ઓવર લઈને આવેલા ચરોતર રૂખીના કૅપ્ટન અને ઑલરાઉન્ડર ખીમજી મકવાણાએ એ જ ઓવરમાં કપોળના ઓપનર જય મહેતા (૧૫) સહિત ત્રણ મજબૂત વિકેટો ખેરવી નાખતાં કપોળની બૅટિંગલાઇન પડી ભાંગી હતી. નબળી ટીમને પણ શરમાવે એમ એક પછી એક વિકેટ પડવાનો ક્રમ ચાલુ રહેતાં ચૅમ્પિયન કપોળની બૅટિંગમાં છઠ્ઠા ક્રમે આવેલા એકમાત્ર દુષ્યંત દોશીએ સૌથી વધુ ૨૪ રન કર્યા હતા. કપોળની અડધી ટીમ કૅચ-આઉટ થઈ હતી ત્યારે ૧૦ ઓવરના અંતે ૯ વિકેટે ૬૯ રન કરીને ચરોતર રૂખીને આસાન લક્ષ્યાંક આપ્યો હતો.